وزارت دفاع
رکشا منتری نے سرحدی علاقوں میں سیاحت کے فروغ کے لیے بی آر او سیاحتی ویب سائٹ کا افتتاح کیا؛ یہ پورٹل عالمی شہرت یافتہ بی آر او پروجیکٹوں کی طرف لوگوں کے لیے رہنمائی والی سیاحت کو آسان بنائے گا
جناب راجناتھ سنگھ نے اٹل ٹنل جیسے پروجیکٹوں کے ذریعے سیاحت کو آگے بڑھانے میں اپنے بے مثال کردار کے لیے بی آر او کی تعریف کی
دفاعی سیاحت کو فروغ دینے کے لیے ایک منصوبہ تیار کرنے کی اپیل کی؛ صنعت، اسٹارٹ اپس اور سابق فوجیوں کی مدد سے تاریخی جنگ کے میدانوں اور دفاعی اداروں کی سیر کرنے کا مشورہ دیا
رکشا منتری جناب راجناتھ سنگھ نے 24 مارچ، 2022 کو نئی دہلی میں بارڈر روڈ آرگنائزیشن  سیاحتی پورٹل  کا افتتاح کیا۔ یوزر کے موافق اس ویب سائٹ کا مقصد بی آر او کے ذریعے تعمیر شدہ روڈ انفراسٹرکچر کے پروجیکٹوں کے لیے رہنمائی پر مبنی سیاحت کی ای بکنگ کی سہولت فراہم کرنا ہے۔ ابتدائی مرحلے میں، پورٹل کے ذریعے اٹل ٹنل، روہتناگ کی رہنمائی پر مبنی سیاحت کے لیے صرف ای بکنگ دستیاب ہوگی۔ جلد ہی، لداخ، جموں و کشمیر، سکم، اروناچل پردیش وغیرہ میں بنیادی ڈھانچے کے پروجیکٹوں کو رہنمائی پر مبنی سیاحت میں شامل کر لیا جائے گا۔ اُملنگ لا درّہ میں دنیا کی سب سے اونچی موٹر چلانے لائق سڑک، جدید ترین سیلا بائی لین ٹنل اور نیچیفو ٹنل اُن پروجیکٹوں میں شامل ہیں جنہیں اس میں شامل کیا جائے گا۔
اس موقع پر بارڈر روڈ کے ڈائرکٹر جنرل  لیفٹیننٹ جنرل راجیو چودھری کے ذریعے ویب سائٹ سے پہلا ٹکٹ رکشا منتری کو پیش کیا گیا۔ جناب راجناتھ سنگھ نے اپنے خطاب میں پورٹل تیار کرنے میں بی آر او کی کوششوں کی تعریف کی اور اعتماد ظاہر کیا کہ یہ ویب سائٹ دور دراز کے علاقوں میں سیاحت کو آگے بڑھانے می طویل مدتی طور پر معاون ہوگی۔ اس ویب سائٹ میں بی آر او، سرحدی ریاستوں میں اس کے ذریعے کیے جانے والے کاموں کی نوعیت اور سامنے آنے والی چنوتیوں کے بارے میں معلومات فراہم کرانے کے لیے اضافی سیاحتی مقامات اور مقامی نباتات اور جانداروں کی تصویر اور ویڈیو گیلری شامل ہیں۔ اس میں سول انجینئرنگ کے شعبہ میں کام کرنے والوں، خاص طور پر طلباء اور ماہرین تعلیم کے لیے تعمیرات سے متعلق تکنیکی معلومات بھی فراہم کی گئی ہیں۔ رکشا منتری نے کہا کہ آگے آنے والے دنوں میں یہ بی آر او کے ذریعے زیر تکمیل پروجیکٹوں کی تاریخ اور اہمیت کے بارے میں معلومات کا سب سے آسان اور بھروسہ مند ذریعہ بن جائے گا اور آئندہ کے پروجیکٹوں کے بارے میں بھی جھلک مہیا کرائے گا۔
رکشا منتری نے ان علاقوں میں سیاحت کو فروغ دینے میں بے مثال کردار ادا کرنے کے لیے بی آر او کی تعریف کی اور کہا کہ اٹل ٹنل کی تعمیر کے بعد اُس علاقے میں سیاحوں کی تعداد میں چھ گنا اضافہ ہوا ہے۔ انہوں نے دور دراز کے علاقوں میں 75 مقامات پر بی آر او کیفے بنانے کے بارے میں خاص ذکر کیا اور اعتماد ظاہر کیا کہ یہ کیفے مسافروں کو بنیادی سہولیات فراہم کریں گے، دور دراز کے علاقوں میں سیاحت کو فروغ دیں گے اور مقامی معیشت کو مضبوط بنائیں گے۔
جناب راجناتھ سنگھ نے گزشتہ چھ دہائیوں کے دوران 60 ہزار کلومیٹر سے زیادہ سڑکوں، 850 اہم پلوں، 19 ہوائی پٹیوں اور چار سرنگوں کی تعمیر اور اس طرح دور افتادہ اور مشکل گزار علاقوں میں بنیادی ڈھانچے کی ترقی کے ذریعے قومی تعمیر میں اہم رول نبھانے کے لیے بھی تعریف کی۔ انہوں نے ملک کی ترقی میں کنیکٹیوٹی اور بنیادی ڈھانچے کی اہمیت پر زور دیا اور کہا کہ سرحدی علاقوں میں سڑکیں، پل اور سرنگیں مسلح افواج کی ضروریات کو پورا کرنے کے علاوہ اس علاقے کی سماجی و اقتصادی ترقی کو یقینی بنانے میں مرکزی رول ادا کرتی ہیں۔
جناب راجناتھ سنگھ نے کہا، ’’پہلے، سرحدی علاقے میں بنیادی ڈھانچے کی ترقی کبھی بھی ترجیحات میں شامل نہیں رہی اور یہ خوف لاحق رہا کہ مشکل وقت میں ہمارے مخالفین اس کا غلط استعمال کر سکتے ہیں۔ ہم نے پوری طرح اس نظریہ کو بدل دیا ہے۔ کسی بھی علاقے کے بنیادی ڈھانچے کی ترقی ملک کی ترقی اور عالمی صورتحال سے بھی جڑی ہوئی ہے۔ بدلتے وقت میں، تمام علاقے ترقی کی راہ پر آگے بڑھتے ہیں۔ ہم سرحدی علاقوں کی ترقی کو یقینی بنانے کے لیے بھی پرعزم ہیں۔ بی آر او کے بجٹ میں ریکارڈ اضافہ کا حال میں اعلان پھر سے اس عزم کی تصدیق کرتا ہے۔‘‘
رکشا منتری نے اس حقیقت کی تعریف کی کہ دور دراز کے علاقے میں اب مہاجر لوگ واپس اپنے گھروں کی طرف لوٹنے لگے ہیں۔ جن لوگوں نے پہلے روزگار، تعلیم اور بہتر طبی سہولیات کی تلاش میں اپنے گاؤوں کو چھوڑ دیا تھا، اب ان علاقوں میں ترقی ہوتی دیکھ واپس لوٹنے لگے ہیں۔ انہوں نے اروناچل پردیش کے ہوری گاؤں کا ذکر کیا، جس کے باشندے بی آر او کے ذریعے ڈسٹرکٹ ہیڈکوارٹر سے کنیکٹیوٹی کو یقینی بنائے جانے کے بعد واپس لوٹ آئے۔ انہوں نے کہا، ’’اٹل ٹنل اور اولنگ لا درّہ بی آر او کی سب سے بڑی حصولیابیاں ہیں، جنہوں نے بھارت کوعالمی نقشہ پر لا کھڑا کیا ہے۔ بی آر او وزیر اعظم جناب نریندر مودی کے ’آتم نربھر بھارت‘ کے خواب کو پورا کرنے کی سمت میں کوشش کر رہا ہے۔‘‘
رکشا منتری نے زور دے کر کہا کہ سیر و سیاحت کی صنعت دنیا میں سب سے بڑی روزگار فراہم کرنے والی اور سرمایہ کی فراہمی والی صنعتوں میں سے ایک ہے اور حکومت نے ملک میں سیاحت کے فروغ کے لیے کئی قدم اٹھائے ہیں۔ ’’اتلیہ بھارت‘‘، ’ایک وراثت کو اپنائیں- اپنی دھروہر، اپنی پہچان‘، ’سودیش درشن‘، ’شمال مشرق سے پیار کے ساتھ‘، ’دیکھو اپنا دیش‘ اور ’اڑان‘ کچھ ایسی اسکیمیں ہیں جن کا مقصد ملک کی ہمہ گیر ترقی کو یقینی بنانا ہے۔ انہوں نے کہا کہ ان کوششوں سے کنیکٹیوٹی بڑھے گی، سیکورٹی کا نظام مضبوط ہوگا، سیاحتی مقامات کی تعمیر ہوگی اور روزگار کے مواقع پیدا ہوں گے۔‘‘
دفاع سے متعلق موضوعات کے ساتھ خاص طور پر نوجوانوں کے جڑنے کی خواہش کی طرف اشارہ کرتے ہوئے، جناب راجناتھ سنگھ نے وزارت دفاع کے عہدیداروں سے دفاعی سیاحت کو فروغ دینے کے لیے ایک منصوبہ تیار کرنے کی اپیل کی۔ انہوں نے مقامات کے تحفظ اور وقار کا لحاظ رکھتے ہوئے صنعتوں، اسٹارٹ اپس اور سابق فوجیوں کی مدد سے لوگوں کے لیے تاریخی جنگ کے میدانوں، جنگی یادگاروں، تربیتی اکادمیوں یا دیگر اسی قسم کے دفاعی اداروں کا دورہ منعقد کرنے کے امکانات کی تلاش کرنے کا مشورہ دیا۔ انہوں نے کہا کہ اس سے لوگوں کے دلوں میں حب الوطنی کا جذبہ پیدا ہوگا اور ساتھ ہی سرمایہ بھی آئے گا۔
ڈی جی بی آر لیفٹیننٹ جنرل راجیو چودھری نے اپنی افتتاحی تقریر میں کہا کہ یہ ویب سائٹ لوگوں کو آسانی سے ان مقامات کا سفر کرنے کے قابل بنائے گی جو سیاحوں اور ماہرین تعلیم کے درمیان مقبول ہو گئے ہیں۔ رکشا راجیہ منتری جناب اجے بھٹ، اقتصادی صلاح کار  جناب سنجیو متل اور وزارت دفاع کے دیگر سینئر عہدیدار بھی اس موقع پر موجود تھے۔ بی آر او ملازمین اور سیر و سیاحتی ایجنسیوں کے نمائندوں نے پروگرام میں ورچوئل طریقے سے شرکت کی۔